L'Ajuntament de Sagunt estudiarà la municipalització del Servici d'Ajuda a Domicili en el termini d’un any
26 de juliol 2019

![Imagen 1](/media/pmkfsgqd/46-img_9602_cuerpo.jpg)

L'Ajuntament de Sagunt estudiarà la viabilitat del Servici d'Ajuda a Domicili (SAD) de manera directa en el termini d’un any. El Ple de la Corporació Municipal va aprovar ahir, 25 de juliol, una moció presentada pel regidor Roberto Rovira, en representació de l’Equip de Govern, que insta a realitzar les gestions i els estudis de viabilitat oportuns per a la prestació d’este servici amb personal propi de l’Ajuntament sense haver d'externalitzar-lo. Per a això disposaran del termini d'un any.

El SAD de Sagunt, que hui dia es presta de manera externalitzada, compta amb una plantilla de 26 professionals, algunes de les quals amb 15 i 20 anys prestant el servici. L'Ajuntament de Sagunt, per raons d'interés social, té la voluntat de prestar de forma directa el servici, A més segons el text aprovat, esta gestió directa suposa l'estalvi ja inicial de l'IVA i el benefici empresarial que s'abona a l'empresa gestora. No obstant això, l'Administració no disposa en la seua pròpia plantilla del personal necessari per a la prestació del servici i el contracte amb l'empresa ha finalitzat. És per això que es fa necessària la contractació externa del servici mentre es realitzen els estudis i gestions necessàries per a municipalitzar-lo.

Segons recull la moció, el SAD és un dels pilars que sustenta el Sistema d'Atenció a la Dependència, és un servici públic de caràcter essencial la finalitat del qual és garantir la igualtat en el dret subjectiu de ciutadania mitjançant la promoció de l'autonomia personal de les persones en situació de dependència. El nombre de persones usuàries dels diferents servicis d'Ajuda a domicili a Espanya ronda les més de 500.000 persones.

A més, també indica que les treballadores del SAD, perquè es tracta d'un sector eminentment feminitzat, són personal especialitzat que proporciona una sèrie d'atencions en el seu domicili a persones amb dificultats per a desenvolupament habitual i en desenvolupament de suport en totes les activitats bàsiques de la vida diària, fonamentalment persones majors, però també persones i famílies amb diversos graus de dependència, permetent d'esta manera l'autonomia de les persones i facilitant la permanència en les seues llars.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-estudiara-la-municipalitzacio-del-servici-d-ajuda-a-domicili-en-el-termini-d-un-any/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-estudiara-la-municipalitzacio-del-servici-d-ajuda-a-domicili-en-el-termini-d-un-any/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-estudiara-la-municipalitzacio-del-servici-d-ajuda-a-domicili-en-el-termini-d-un-any/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-estudiara-la-municipalitzacio-del-servici-d-ajuda-a-domicili-en-el-termini-d-un-any/)